Oficialusis leidinys L 110 , 28/04/1999 p. 0008 - 0011



Tarybos sprendimas 1999 m. balandžio 22 d. dėl Bendrijos tvarkos teikiant informaciją ir konsultuojantis dėl žalios naftos pasiūlos kainų ir naftos produktų vartotojų kainų (1999/280/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 213 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], (1) kadangi naftos produktų vartotojų kainų skaidrumas ir informacija apie žalios naftos pasiūlos kainas yra būtina, kad vidaus rinka veiktų patenkinamai, ypač kalbant apie laisvą prekių judėjimą Bendrijoje; (2) kadangi 1976 m. gegužės 4 d. Tarybos direktyvoje 76/491/EEB dėl Bendrijos tvarkos teikiant informaciją ir konsultuojantis dėl žalios naftos ir naftos produktų kainų Bendrijoje [4] reikalaujama, kad valstybių narių pateikiamoje Komisijai informacijoje nebebūtų nurodomos naftos rinkose vyraujančios sąlygos; kadangi dėl to Direktyva 76/491/EEB turėtų būti panaikinta ir pakeista nauja Bendrijos informacijos pateikimo tvarka; (3) kadangi 1995 m. gruodžio 20 d. Tarybos reglamentas (EB) Nr. 2964/95, įdiegiantis naftos importo ir pristatymų į Bendriją registravimą [5], suteikia galimybę visoms valstybėms narėms informuoti Komisiją apie žalios naftos kiekvieno mėnesio pasiūlos kainas pagal naftos rūšis, kai ji importuojama iš trečiųjų šalių arba tiekiama iš kitų valstybių narių, bet nesuteikia galimybės nustatyti bendrų žalios naftos pasiūlos kainų Bendrijoje; (4) kadangi dėl to pageidautina nustatyti Bendrijos tvarką, kaip teikti informaciją ir konsultuotis dėl žalios naftos pasiūlos kainų ir naftos produktų vartotojų kainų; (5) kadangi laikantis šios tvarkos iš valstybių narių reikalinga reguliariai gauti tam tikrą suvestinę informaciją apie žalios naftos pasiūlos ir naftos produktų vartotojų kainas; (6) kadangi, remdamosi dabar nusistovėjusia tvarka, valstybės narės turėtų ir toliau kiekvieną pirmadienį Komisijai savanoriškai pranešti apie naftos produktų vartotojų kainas, kaip jos darė anksčiau; kadangi valstybės narės gali toliau naudoti dabartinę sistemą arba sukurti naują duomenų rinkimo tvarką; (7) kadangi, surinkus šią informaciją, turėtų būti galima palyginti kainų ir Bendrijoje nustatomų naftos kainų tendencijas; (8) kadangi naftos produktams tenkantys mokesčiai yra sudėtinė pardavimo kainos dalis, dėl to, kad būtų užtikrintas šių produktų kainų skaidrumas ir būtų palyginamos Bendrijoje nustatomos kainos, naftos produktų vartotojų kainas būtina nurodyti išskaičius muitus bei mokesčius ir su visais mokesčiais; (9) kadangi surinkta informacija ir Komisijos atlikta rezultatų analizė turėtų būti skelbiama Bendrijos lygiu, kad būtų užtikrintas rinkos skaidrumas ir kad tai taptų konsultacijų tarp valstybių narių ir Komisijos objektu; (10) kadangi, jei Komisija nustatytų, kad jai perduoti skaičiai yra prieštaringi arba nenuoseklūs, ji iš suinteresuotų valstybių narių turėtų gauti papildomos informacijos; (11) kadangi tikslius parengtinus susitarimus dėl informacijos perdavimo būtina apibrėžti daug išsamiau, PRIĖMĖ ŠĮ SPRENDIMĄ: 1 straipsnis Valstybės narės pateikia Komisijai informaciją apie žalios naftos pasiūlos cif kainas bei naftos produktų vartotojų kainas 3 straipsnyje nustatyta tvarka. Naftos produktų sąrašas pateikiamas priede. Informaciją gaunama parengus suvestinius duomenis, ir ji pateikiama taip, kad būtų galima kuo tiksliau sužinoti apie kiekvienos valstybės narės naftos rinką. 2 straipsnis Šiame sprendime: 1) "pasiūlos kainos" — viso žalios naftos importo ir pristatymų, įskaitant bet kurioje valstybėje narėje išgautą žalią naftą, kainos; 2) "žalios naftos importas" — visas į Bendriją įvežamas, bet ne tranzitu gabenamas žalios naftos kiekis, numatytas patenkinti valstybės narės poreikius; 3) "žalios naftos pristatymai" — visas iš vienos valstybės narės į kitos valstybės narės teritoriją įvežamas, bet ne tranzitu gabenamas žalios naftos kiekis, numatytas patenkinti tos valstybės narės poreikius; 4) "valstybėje narėje išgauta žalia nafta" — visa valstybėje narėje išgauta ir perdirbta nafta, jeigu ši gamyba sudaro daugiau negu 15 % tos valstybės narės žalios naftos bendros metinės pasiūlos; 5) "vartotojų kainos" — labiausiai tikėtini kainų lygiai, kurie faktiškai nustatomi tam tikros kategorijos vartotojams. 3 straipsnis 1. Valstybės narės Komisijai pateikia šią informaciją: a) mėnesio žalios naftos pasiūlos cif kaina — per mėnesį nuo ataskaitinio mėnesio pabaigos; b) naftos produktų vartotojų kainos, be muitų ir mokesčių ir įskaičius visus mokesčius, galiojančios kiekvieno mėnesio 15-tą dieną, — per 30 dienų nuo minėto mėnesio 15-tos dienos. 2. Remiantis dabartinėmis duomenų rinkimo sistemomis, valstybės narės ne vėliau kaip iki kitos dienos 12 val. pateikia Komisijai kiekvieną pirmadienį galiojusias naftos produktų kainas, išskaičius muitus ir mokesčius. 4 straipsnis Remdamasi pagal šį sprendimą renkama informacija, Komisija tam tikra forma skelbia: a) kiekvieną mėnesį — žalios naftos pasiūlos cif kainą, išskaičius muitus bei mokesčius ir su muitais bei mokesčiais, galiojusią to mėnesio 15-tą dieną; b) kiekvieną savaitę — pirmadienį galiojusias naftos produktų vartotojų kainas, išskaičius muitus ir mokesčius. 5 straipsnis Valstybės narės ir Komisija konsultuojasi dėl su šiuo sprendimu susijusių klausimų, pvz., dėl pagal jį surinktos informacijos. 6 straipsnis Visa pagal šį sprendimą perduodama informacija yra konfidenciali. Tačiau ši nuostata neužkerta kelio skleisti bendrą arba apibendrintą informaciją tokiomis sąlygomis, kai neatskleidžiama informacija apie individualias įmones, t. y. kai tai susiję su ne mažiau kaip trimis įmonėmis. Valstybės narės gali atsisakyti pateikti su tokiomis įmonėmis susijusią informaciją. 7 straipsnis Jeigu Komisija nustato, kad valstybių narių pateikta informacija yra prieštaringa arba nenuosekli, ji gali paprašyti tas valstybes nares leisti jai pačiai susipažinti su apskaičiavimo ir vertinimo tvarka, taikyta suvestinei informacijai gauti. 8 straipsnis Per šiame sprendime nustatytą laiką Komisija priima įgyvendinimo nuostatas dėl 1 straipsnyje numatytų pranešimų formos, turinio bei visais kitais klausimais. 9 straipsnis Direktyva 76/491/EEB panaikinama. 10 straipsnis Šis sprendimas skirtas valstybėms narėms. Priimta Liuksemburge, 1999 m. balandžio 22 d. Tarybos vardu Pirmininkas W. Müller [1] OL C 232, 1998 7 24, p. 10. [2] OL C 313, 1998 10 12, p. 68. [3] OL C 407, 1998 12 28, p. 182. [4] OL L 140, 1976 5 28, p. 4. [5] OL L 310, 1995 12 22, p. 5 -------------------------------------------------- PRIEDAS Naftos produktų sąrašas 1) variklių degalai: —degalinėje: | aukščiausios rūšies benzinas su švinuaukščiausios rūšies bešvinis euro 95 (euro super 95)dyzelinassuskystintosios naftos dujos | 2) buitinis krosnių kuras: —buitiniams vartotojams: | —šildymui skirti gazoliai | 3) pramoninėms reikmėms skirtas kuras: —tiekimas didmeninei rinkai: | mazutas (sieros kiekis viršija 1 %)mazutas (sieros kiekis neviršija 1%) | --------------------------------------------------